Slaggate wat vermy moet word as jy in aftree-eiendom belê - Jou Geld | Solidariteit WêreldJou Geld | Solidariteit Wêreld
Tuis › Artikels › Slaggate wat vermy moet word as jy in aftree-eiendom belê
Belegging in 'n aftreeoord is 'n belangrike lewensbesluit wat uitgebreide navorsing en ernstige oorweging verg. Dit is noodsaaklik om te onthou dat hoewel dit moontlik die laaste huis is waarin jy sal belê, dit waarskynlik dekades lank die plek gaan wees wat jy huis noem – daarom moet dit aan al jou spesifieke behoeftes voldoen. Maak dus seker jy kies nie sommer die eerste aftreeoord wat vir jou mooi lyk nie.
Kenners sê jy moet op die volgende let:
'n Aftreeoord het dalk al die nodige fasiliteite en geriewe, maar die ligging is uiters belangrik as jy in eiendom belê. Jy moet die nabyheid van mediese fasiliteite, winkelsentrums, vermaak en vervoernetwerke oorweeg.
Die ontwikkelaar en bestuursliggaam
Doen deeglike navorsing oor die ontwikkelaar, veral as die aftreeoord nog in die ontwikkelingsfase is. Maak seker die ontwikkelaar is finansieel sterk en het 'n goeie geskiedenis van soortgelyke ontwikkelings. Kyk na die boumateriaal en maak seker dat die konstruksiemaatskappye en argitekte wat aan die aftreeoord werk behoorlik geakkrediteer is.
Stel ook vas wat die ontwikkelaar se wetlike verpligting is ten opsigte van die oprigting van geriewe soos 'n administrasiegebou, gemeenskapsentrum, versorgingseenheid, veiligheid en ander gemeenskaplike gebiede.
Maak seker die bestuur weet wat hulle doen. Goeie bestuur strek van die beheerliggaam van die aftreeoord tot by die bestuurder van die instansie.
Vind uit hoe lank duur inwoners se termyne op die beheerliggaam – dikwels bly inwoners hopeloos te lank op die beheerliggaam en kan nie meer die uitdagings wat daarmee gepaardgaan hanteer nie.
Wees versigtig vir beheerliggame wat verkeerde finansiële besluite neem omdat dit nie goed deurdink is nie (soos korttermynbesluite wat oor die lang termyn nadelig kan wees), of verkeerde besluite wat geneem word omdat beheerliggame onder druk voel van inwoners wat hulle wil tevrede stel.
Kies eerder 'n aftreeoord met 'n professionele benadering wat 'n kundige bestuurder aanstel wat streng reëls volg waarby al die inwoners sal baat.
Bestudeer die grondwet van die aftreeoord om die bestuursliggaam se regstatus, doelwitte en oogmerke sowel as die finansiële raamwerk waarbinne hulle funksioneer te bepaal.
Tuissorg en verswaktesorg
Die versorgingseenheid is 'n baie belangrike aspek van 'n aftreeoord.
Is jou versorging gewaarborg wanneer jy dit gaan nodig hê?
Is die versorgingseenheid se dienste 24 uur per dag beskikbaar?
Watter bystanddienste word aangebied vir tuisversorging?
Is die versorgingseenheid op dieselfde terrein as die aftreeoord?
Is die versorgingseenheid ingevolge die Wet op Ouer Persone by die department maatskaplike ontwikkeling geregistreer?
'n Hoë heffing beteken nie noodwendig dat jy alles kry waarvoor jy betaal nie. Sorg dat jy presies weet wat by die maandelikse heffing ingesluit is aangesien dit 'n deurlopende koste is wat veronderstel is om jou aftrede te vergemaklik.
Dinge wat jy moet oorweeg, is instandhoudings- en versekeringskoste, tuindienste, internettoegang, sekuriteit, gesondheidsorgopsies en die gebruik van oordfasiliteite.
Vind uit wat die maandelikse heffings vir die versorgingseenheid is, asook of daar bykomende koste is vir permanente versorging in die eenheid.
Kry vooraf duidelikheid oor hoe heffings jaarliks verhoog gaan word.
Doen navraag oor die gemiddelde styging van heffings die afgelope paar jaar.
Maak seker die aftreeoord waarop jy besluit, het 'n heffingstabiliseringsfonds wat kom uit die wins op verkope van eenhede, of uit ander oorde om heffings redelik te hou.
As jy in 'n aftree-eiendom belê, moet jy langtermyngesondheidsbeperkings in ag neem eerder as jou huidige vermoëns. Oorweeg elemente soos trappe en die uitleg van die huis deeglik. Selfs 'n enkele trap, effense helling of ongelyk vloer kan later ontelbare probleme veroorsaak.
Maak seker die oord maak voorsiening vir "jonger" senior burgers en vir 'n onafhanklike leefstyl. Dit moet ook genoeg geleenthede vir sosiale interaksie met ander inwoners bied en inwoners se kinders en ander gaste moet welkom wees.
Oriëntering vir kliënte
Maak seker daar is oriëntering beskikbaar waarin die stappe, dienste, kommunikasies en beskikbare tegnologie asook die dienste wat by die oord verwag kan word aan kliënte verduidelik word. Jy wil tog weet wat vir jou beskikbaar is in die verskillende stadiums van ouer word.
Tans is die twee hoofaankoopmodelle vir aftree-eiendomme in Suid-Afrika deeltiteleiendomme of lewensregte. Met die lewensregtemodel belê jy vir die res van jou lewe in 'n huis, maar in werklikheid besit jy nie die eiendom nie.
'n Deeltitelskema word beheer deur die Wet op Deeltitels en maak dit moontlik dat mens 'n deel van 'n eiendom kan koop, byvoorbeeld 'n woonstel. Die lede van die deeltitelskema se belange word verteenwoordig deur 'n regspersoon (body corporate). Hulle stel reëls en regulasies op wat alles van troeteldiere en geraasvlakke tot instandhoudingsvereistes en die maandelikse heffing dek.
Elke skema het sy bepaalde voor- en nadele. Vergewis jou van die raamwerk waarbinne die spesifieke eiendom verkoop word en hoe dit jou regte beïnvloed.